Hugarsýn á Akranesi er félag um andleg málefni Ýmis félög um andleg málefni hafa verið til á Íslandi í gegnum tíðina . Algengust hafa verið svokölluð sálarrannsóknafélög en í þeim hafa aðallega verið lagðar áherslur á að stunda sálarrannsóknir , taka á móti fyrirbænum og að halda úti þjónustu þar sem fólk getur pantað sér miðilsfundi eða farið á námskeið . Fá félög hafa hins vegar verið þannig að áhugamenn um andleg málefni geti hist og rætt saman , deilt reynslu sinni eða fengið tækifæri til að taka þátt í andlegum athöfnum af ýmsu tagi . Gísli Gíslason , sjómaður á Akranesi , hafði lengi haft áhuga á andlegum málefnum . Fyrir tveimur árum fór áhugi Gísla að aukast á þessum málefnum og fór hann þá á stúfana og leitaði að slíkum félagsskap . Lítið var að finna annað en miðilsfundi og námskeið . Hann ákvað því , í samráði við nokkra aðra , að stofna félag á Akranesi þar sem áhugafólk um andleg málefni og fagfólk gætu hist og átt saman stundir . Úr því varð að Hugarsýn – félag um andleg málefni var stofnað formlega fyrir tæpu ári og er Gísli núverandi formaður félagsins .